Gemeenskap stuit ‘krag-boewe’ in hul sporeDie mini-substasie wat byna gebuit is. (Foto: The City of Tshwane/Facebook) Drie boewe is die afgelope naweek in hul spore gestuit terwyl hulle glo probeer het om ŉ mini-substasie in die Zithobeni-township, duskant Bronkhorstspruit in Gauteng, te steel. Die inwoners van dié township het nie net betyds ingegryp nie, maar boonop die vermeende boosdoeners aan die polisie uitgewys. Daryl Johnston, burgemeesterskomiteelid in Tshwane, sê drie boosdoeners het Vrydag in die vroeë oggendure probeer om die mini-substasie in Malindastraat te steel. Van die gemeenskapslede het die onwettige bedrywighede opgemerk en die verdagtes gekeer om voort te gaan met die gepoogde diefstal. “Die gemeenskap het ook die polisie bygestaan in die identifisering en inhegtenisneming van die verdagtes wat na bewering by die diefstal betrokke was,” sê hy. Een van die verdagtes het reeds in die Bronkhorstspruit-landdroshof verskyn en sal in polisieaanhouding bly tot sy volgende verskyning Vrydag. Die twee ander is egter nog op vrye voet. (Foto: The City of Tshwane/Facebook) Johnston het intussen sy dankbaarheid aan die gemeenskap uitgespreek. “Ek wil lede van die Zithobeni-gemeenskap bedank dat hulle daad by woord voeg om die vernietiging van kritieke infrastruktuur wat bedoel is om die gemeenskap te dien, te voorkom,” sê hy. “Ons het al menigmaal gemeenskappe gevra om saam met die Stad te werk om aanvalle soos dié te help bekamp. Dit is bemoedigend om te sien dat dit nou gebeur. Vandalisme en diefstal van broodnodige infrastruktuur beïnvloed almal, daarom is dit belangrik dat almal saamwerk om bedrywighede soos dié hok te slaan.” Johnston het burgers opnuut gewaarsku dat vandalisme en diefstal van infrastruktuur nooit geduld sal word nie. “Deur saam met gemeenskappe en wetstoepassingsowerhede te werk kan ons makliker misdadigers vastrek en regstappe teen hulle doen.”